CELEX: 62013CN0386
Language: el
Date: 2013-07-05 00:00:00
Title: Υπόθεση C-386/13: Προσφυγή της 5ης Ιουλίου 2013 — Ευρωπαϊκή Επιτροπή κατά Κυπριακής Δημοκρατίας

7.9.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 260/34
            
         Προσφυγή της 5ης Ιουλίου 2013 — Ευρωπαϊκή Επιτροπή κατά Κυπριακής Δημοκρατίας
   (Υπόθεση C-386/13)
   2013/C 260/63
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: P. Hetsch, K. Herrmann, και Μ. Πατακιά)
   
      Καθής: Κυπριακή Δημοκρατία
   
      Αιτήματα
   
   
               —
            
            
               Να διαπιστωθεί ότι μη θεσπίζοντας όλες τις νομοθετικές, κανονιστικές και διοικητικές διατάξεις που είναι αναγκαίες προκειμένου να συμμορφωθεί με την οδηγία 2009/28/ΕΚ (1) σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ (2) και 2003/30/ΕΚ (3) ή, εν πάση περιπτώσει, μη ανακοινώνοντας τις εν λόγω διατάξεις στην Επιτροπή, η Κυπριακή Δημοκρατία παρέβη τις υποχρεώσεις που υπέχει δυνάμει του άρθρου 27, παράγραφος 1, της εν λόγω οδηγίας
            
         
               —
            
            
               Να επιβληθεί στην Κυπριακή Δημοκρατία, σύμφωνα με το άρθρο 260 παράγραφος 3 ΣλΕΕ, την καταβολή ημερήσιας χρηματικής ποινής ύψους 11 404,80 ευρώ από την ημερομηνία δημοσιεύσεως της αποφάσεως του Δικαστηρίου
            
         
               —
            
            
               Να καταδικαστεί η Κυπριακή Δημοκρατία στα δικαστικά έξοδα
            
         
      Ισχυρισμοί και κύρια επιχειρήματα
   
   
               1)
            
            
               Η Οδηγία 2009/28/ΕΚ του Ευρωπαϊκού Κοινοβουλίου και του Συμβουλίου της 23ης Απριλίου 2009 είναι σχετική με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (εφεξής «οδηγία 2009/28/ΕΚ»). Σύμφωνα με το άρθρο 1, η προαναφερθείσα οδηγία θεσπίζει κοινό πλαίσιο για την προώθηση της ενέργειας από ανανεώσιμες πηγές. Θέτει υποχρεωτικούς εθνικούς στόχους για το συνολικό μερίδιο ενέργειας από ανανεώσιμες πηγές στην ακαθάριστη τελική κατανάλωση ενέργειας και το μερίδιο ενέργειας από ανανεώσιμες πηγές στις μεταφορές. Καθορίζει κανόνες για τη στατιστική μεταβίβαση μεταξύ κρατών μελών, για κοινά έργα μεταξύ κρατών μελών και με τρίτες χώρες, τις εγγυήσεις προέλευσης, τις διοικητικές διαδικασίες, την πληροφόρηση και την κατάρτιση και την πρόσβαση στο δίκτυο ηλεκτρικής ενέργειας για ενέργεια από ανανεώσιμες πηγές. Καθιερώνει κριτήρια αειφορίας του περιβάλλοντος για τα βιοκαύσιμα και τα βιορευστά.
            
         
               2)
            
            
               Σύμφωνα με το άρθρο 27 της οδηγίας 2009/28/ΕΚ, τα κράτη μέλη οφείλουν να θεσπίσουν τις αναγκαίες εθνικές διατάξεις για να συμμορφωθούν με την οδηγία έως τις 5 Δεκεμβρίου 2010 και να ανακοινώσουν τα μέτρα που θεσπίζουν στην Επιτροπή, η δε ανακοίνωση αυτή αποτελεί εγγενές στοιχείο της υποχρέωσης μεταφοράς των οδηγιών της ΕΕ στο εσωτερικό δίκαιο και του καθήκοντος καλόπιστης συνεργασίας και το γεγονός αυτό αντικατοπτρίζεται επίσης στο άρθρο 260, παρ. 3 ΣλΕΕ.
            
         
               3)
            
            
               Επί τη βάσει των επιστολών των κυπριακών αρχών και των κοινοποιηθέντων εθνικών μέτρων, κατά τη διάρκεια της προδικασίας και πριν να αποφασιστεί η κατάθεση της παρούσας προσφυγής, η Επιτροπή διαπίστωσε ότι η Κυπριακή Δημοκρατία δεν έχει θεσπίσει όλα τα αναγκαία νομοθετικά, κανονιστικά και διοικητικά μέτρα για την πλήρη εναρμόνιση του εθνικού πλαισίου με τις διατάξεις της οδηγίας 2009/28/ΕΚ και απεφάσισε να καταθέσει Προσφυγή, βάσει του άρθρου 258, σε συνδυασμό με το άρθρο 260, παράγραφος 3 ΣλΕΕ, προκειμένου να διαπιστωθεί από το Δικαστήριο ότι παρέβη τις υποχρεώσεις που υπέχει δυνάμει του άρθρου 27, παράγραφος 1, της εν λόγω οδηγίας.
            
         
      (1)  ΕΕ L 140 της 5.6.2009, σ. 16-62
   
   
      (2)  ΕΕ L 283 της 27.10.2001, σ. 33-40
   
   
      (3)  ΕΕ L 123 της 17.5.2003, σ. 42-46